**ΕΚΔΗΛΩΣΗ ΣΤΟ ΑΝΩΤΑΤΟ ΔΙΚΑΣΤΗΡΙΟ ΜΕ ΑΦΟΡΜΗ ΤΗΝ ΕΥΡΩΠΑΙΚΗ ΗΜΕΡΑ ΔΙΚΑΙΟΣΥΝΗΣ**

**ΜΕ ΘΕΜΑ ΤΟ «ΔΙΚΑΙΩΜΑ ΕΦΕΣΗΣ».**

**ΧΑΙΡΕΤΙΣΜΟΣ ΑΠΟ ΤΟΝ ΠΡΟΕΔΡΟ ΤΟΥ ΑΝΩΤΑΤΟΥ ΔΙΚΑΣΤΗΡΙΟΥ ΜΥΡΩΝΑ ΝΙΚΟΛΑΤΟ.**

**Εκλεκτοί Προσκεκλημένοι,**

**Κυρίες και Κύριοι ,**

Με ιδιαίτερη χαρά σας καλωσορίζω στη σημερινή εκδήλωση με αφορμή την Ευρωπαϊκή Ημέρα Δικαιοσύνης.

Η Ευρωπαϊκή Ημέρα Δικαιοσύνης καθιερώθηκε να γιορτάζεται κάθε χρόνο για να υπογραμμίσει και να υπενθυμίσει τη δέσμευση της Ευρωπαϊκής Ένωσης στη δημιουργία ενός ενιαίου χώρου ελευθερίας ασφάλειας και δικαιοσύνης με γνώμονα το σεβασμό των ανθρωπίνων δικαιωμάτων, τους δημοκρατικούς θεσμούς και το κράτος δικαίου.

Το θέμα της σημερινής εκδήλωσης είναι άκρως ενδιαφέρον και αφορά στο δικαίωμα έφεσης, σημαντική πτυχή κατοχύρωσης του βασικού δικαιώματος όλων των πολιτών για πρόσβαση στη Δικαιοσύνη, που αντανακλά τη βασική συνταγματική αρχή για Δίκαιη Δίκη.

Είναι ωστόσο ευρέως αποδεκτό, ότι απεριόριστο δικαίωμα έφεσης έχει προεκτάσεις στην ταχύτητα της δικαιοσύνης και είναι άρρηκτα συνυφασμένο με καθυστερήσεις που παρατηρούνται στην απονομή της.

Στην Κύπρο, η ολοένα και πιο ραγδαία αύξηση του αριθμού των εφέσεων και οι περιορισμένες αλλαγές στον τρόπο λειτουργίας των Δικαστηρίων, οδηγούν στη σταδιακή αύξηση του χρόνου εκδίκασης των εφέσεων που σήμερα είναι περίπου 5 χρόνια για αστικές εφέσεις και περίπου 1-2 χρόνια για ποινικές εφέσεις.

Αδιαμφισβήτητα, η υπερβολική καθυστέρηση στην απονομή της Δικαιοσύνης συνιστά σημαντικό κίνδυνο πρόκλησης αδικίας και καταστρατήγησης των αρχών του κράτους δικαίου.

Η σημασία της απονομής της δικαιοσύνης χωρίς καθυστερήσεις έχει τονιστεί επανειλημμένα. Έχει απασχολήσει επίσης πρόσφατα τους προέδρους των Ανωτάτων Δικαστηρίων των κρατών μελών της ΕΕ κατά τη διάρκεια της Διάσκεψης του Δουβλίνου τον περασμένο Νοέμβριο.

Άμεση λοιπόν είναι η ανάγκη για λήψη μέτρων για δραστική μείωση του αριθμού των εφέσεων που καταχωρούνται. Ήδη έχουν δρομολογηθεί μέτρα για περιορισμό του δικαιώματος σε ενδιάμεσες αποφάσεις μη καθοριστικές του αποτελέσματος.

 Στόχος είναι η ταχεία απονομή της δικαιοσύνης αλλά παράλληλα βασικός άξονας είναι και θα παραμείνει η ορθή απονομή της και η εξασφάλιση αποτελεσματικής και ποιοτικής Δικαιοσύνης και δίκαιης δίκης για όλους. Σε κάθε κράτος δικαίου μια έντιμη, ανεξάρτητη και αμερόληπτη Δικαιοσύνη εγγυήτρια της ισονομίας και ισοπολιτείας είναι αναγκαία προϋπόθεση.

Κυρίες και κύριοι,

Στο υπόλοιπο της ημέρας θα έχουμε τη χαρά να μοιραστούμε με πολύ γνωστούς και διακεκριμένους νομικούς την εμπειρία και τις γνώσεις τους, καθώς επίσης να ακούσουμε τις διάφορες τοποθετήσεις , επισημάνσεις και εισηγήσεις τους σε σχέση με αυτό το άκρως ενδιαφέρον και επίκαιρο θέμα.

Ευχαριστώ θερμά τους Διοργανωτές της σημερινής Εκδήλωσης, τους διακεκριμένους ομιλητές εισηγητές, το Συντονιστή συνάδελφο μου κ. Γεώργιο Ερωτοκρίτου και όλους τους συμμετέχοντες.

Εύχομαι Καλήν Επιτυχία καθώς και γόνιμη και εποικοδομητική συζήτηση.

**ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ**

**25 Οκτωβρίου, 2016.**